Sant Miquel de les Salines

Sant Miquel de les Salines (en castellà i oficialment San Miguel de Salinas) és un municipi del sud del País Valencià que està situat a la comarca del Baix Segura.

Geografia 
Sant Miquel és el poble més elevat del Baix Segura i, com a la resta de la comarca, parlen castellà. El gentilici dels seus 6.034 habitants (cens de 2019) és santmiquelers. Els 54 km² de terme municipal baixen des de la muntanya en un seguit de rambles, barrancs i pujols fins a la planura, coneguda com El Llano on es troba el camp de les salines que és la zona de conreu.

Història 
Conserva restes romanes, i ha sigut identificada suposadament amb l'antiga Nisdomia; va pertànyer a Oriola, de la que es va segregar en 1836 després de diversos períodes de segregació i nova annexió; el terratrèmol de 1829 va destruir-la quasi per complet; a les primeries del  el seu terme, que actualment té 54 km², estava constituït a poques penes per les cases i carrers del poblat, però en 1955 s'amplià a les actuals fites.

Economia 
L'economia ha romàs tradicionalment en una agricultura de secà: llegums i cereals, però des del 1955 té 296 ha de regadiu amb aigües subministrades per la Canal de Riegos de Levante mercès al transvasament Tajo-Segura. Actualment la proximitat del mar ha propiciat un auge del sector turístic que ha transformat l'economia local.

Patrimoni local 
L'església de Sant Miquel Arcàngel i la torre de Zahurdas, torre defensiva d'una antiga alqueria musulmana que avui es troba totalment derruïda, constitueixen els trets més característics del patrimoni local.

Gastronomia 
Gaspatxos, arròs amb conill, arròs pijú i putxero amb pilotes juntament amb els ametlats, mantegades, tonyes, pastes flores i relentes són els plats més estimats de la gastronomia santmiquelera.

Política i govern

Composició de la Corporació Municipal 
El Ple de l'Ajuntament està format per 13 regidors. En les eleccions municipals de 26 de maig de 2019 foren elegits 6 regidors del Partit Socialista del País Valencià (PSPV-PSOE), 4 del Partit Popular (PP), 1 d'Adelante San Miguel (Adelante), 1 d'Esquerra Unida-Seguimos Adelante (EUPV) i 1 de Ciutadans - Partit de la Ciutadania (Cs).

Alcaldes 
Des de 2019 l'alcalde de Sant Miquel de les Salines és Juan de Dios Fresneda Arquero del PSPV.

Corrupció 
El 13 de novembre de 2013, el Tribunal Superior de Justícia de la Comunitat Valenciana condemna l'Ajuntament de Sant Miquel de les Salines i la Generalitat Valenciana per un cas de corrupció urbanística. El TSJCV estima el recurs contenciós-administratiu interposat per l'Asociación de Vecinos San Miguel Arcángel i Amigos de Sierra Escalona contra l'aprovació del Pla General d'Ordenació Urbana i el declara nul per no haver-se sotmès a un procés d'avaluació ambiental estratègica, exigit per la Llei estatal 9/2006, perquè afecta part de la Serra d'Escalona, un espai natural protegit com a Lloc d'Interés Comunitari (LIC) i Zona d'Especial Protecció per a les Aus (ZEPA) de la Unió Europea.

Notes

Referències

Enllaços externs 

 Ajuntament de San Miguel de Salinas
 País Valencià, poble a poble, comarca a comarca, de Paco González, d'on s'ha extret informació amb el seu consentiment.
 Plana personal de Nicanior Aniorte
 Plana personal de Joaquín Martínez 
 Institut Valencià d'Estadística .
 Portal de la Direcció General d'Administració Local de la Generalitat .

Municipis del Baix Segura